ΓΡΑΠΤΗ ΕΡΩΤΗΣΗ E-0520/99

υποβολή: Rainer Wieland (PPE) προς την Επιτροπή

(8 Μαρτίου 1999)

Θέμα: Σχεδιαζόμενη απαγόρευση των διαφημίσεων προïόντων όπως είναι το οινόπνευμα, τα ζαχαρωτά, τα πολεμικά παιχνίδια και τα αυτοκίνητα μεγάλης ταχύτητας

Σύμφωνα με πληροφορίες του Υπουργού Εθνικής Οικονομίας του Ομόσπονδου Γερμανικού Κρατιδίου της Βάδης-Βυρτεμβέργης, βουλευτή του τοπικού κοινοβουλίου Dr. Walter Döring, η Επιτροπή σχεδιάζει περαιτέρω περιορισμούς των διαφημίσεων (εφημερίδες Stuttgarter Nachrichten της 30.1.1999. Mannheimer Morgen της 30.1.1999, Esslinger Zeitung της 30.1.1999).

Συμπληρώνοντας την ερώτησή μου αριθ. Ε-3149/98 της 16.10.1998 προς την Επιτροπή(1), ερωτώ την Επιτροπή:

1. Αληθεύει ότι η Επιτροπή μελετά την απαγόρευση ή τον περιορισμό των διαφημίσεων προϊόντων όπως είναι το οινόπνευμα, τα ζαχαρωτά, τα πολεμικά παιχνίδια και τα αυτοκίνητα μεγάλης ταχύτητας;

2. Εάν ναι, ποιές είναι οι σχετικές προθέσεις του, σε ποια νομική βάση θα στηρίζονται λαμβανομένης υπόψη της αρχής της επικουρικότητας και ποια είναι η αιτιολόγηση για την πρόταση αυτή η οποία θα επαπειλούσε την οικονομική ελευθερία και, απλώς, θα έθετε σε κίνδυνο θέσεις απασχόλησης; Επιπλέον οι εν λόγω απαγορεύσεις και περιορισμοί ενέχουν κινδύνους για την ελεύθερη έκφραση γνώμης και δυσχεραίνουν τον προσανατολισμό των καταναλωτών καθώς και τον ανταγωνισμό μεταξύ των επιχειρήσεων στην εσωτερική αγορά.

Απάντηση του κ. Monti εξ ονόματος της Επιτροπής

(26 Απριλίου 1999)

Το αξιότιμο μέλος ζητά πληροφορίες σχετικά με δημοσιεύματα του γερμανικού τύπου, σύμφωνα με τα οποία ο υπουργός Εθνικής Οικονομίας του ομόσπονδου γερμανικού κρατιδίου της Βάδης-Βυρτεμβέργης δήλωσε ότι η Επιτροπή σχεδιάζει περαιτέρω περιορισμούς όσον αφορά τη διαφήμιση προϊόντων όπως τα οινοπνευματώδη, τα ζαχαρωτά, τα πολεμικά παιχνίδια και τα αυτοκίνητα μεγάλης ταχύτητας.

Αναφορικά με το θέμα των αυτοκινήτων μεγάλης ταχύτητας, η Επιτροπή θα επιθυμούσε να παραπέμψει το αξιότιμο μέλος σε μια προηγούμενη απάντησή της στη γραπτή ερώτηση P-2587/98 του κ. von Habsburg(2) που αφορούσε το εν λόγω θέμα.

Όσον αφορά τη διαφήμιση οινοπνευματωδών, ζαχαρωτών και πολεμικών παιχνιδιών η Επιτροπή επιθυμεί να πληροφορήσει το αξιότιμο μέλος ότι δεν σχεδιάζει την επιβολή περαιτέρω περιορισμών στους συγκεκριμένους τομείς. Η πολιτική της Επιτροπής στο πεδίο των εμπορικών επικοινωνιών εν γένει καθορίσθηκε σαφώς στην ανακοίνωσή της της 4ης Μαρτίου 1998 για τα πορίσματα της Πράσινης Βίβλου σχετικά με τις εμπορικές επικοινωνίες στην εσωτερική αγορά(3). Μεταξύ άλλων μέτρων η εν λόγω Πράσινη Βίβλος θέσπισε ένα κεντρικό σημείο επαφής στη ΓΔ XV (τηλ.: Βρυξέλλες 2951639, φαξ 2957712, ηλεκτρονική διεύθυνση comcom@dg15.cec.be) προκειμένου οι ενδιαφερόμενοι να πληροφορούνται τις δράσεις της Επιτροπής στους προαναφερθέντες τομείς.

Η Επιτροπή είναι σε θέση να πληροφορήσει το αξιότιμο μέλος ότι σε ορισμένα κράτη μέλη υφίστανται αυστηροί περιορισμοί όσον αφορά τη διαφήμιση των ανωτέρω προϊόντων και ότι ορισμένοι από τους περιορισμούς αυτούς του διασυνοριακού εμπορίου στις υπηρεσίες εμπορικών επικοινωνιών αποτελούν αντικείμενο καταγγελιών, οι οποίες αμφισβητούν τη συμβατότητα των εν λόγω περιορισμών των διασυνοριακών υπηρεσιών με τα άρθρα 59 και 30 της Συνθήκης ΕΚ. Οι καταγγελίες αυτές εξετάζονται ήδη από την Επιτροπή.

(1) ΕΕ C 96 της 8.4.1999, σελ. 162.

(2) ΕΕ C 96 της 8.4.1999.

(3) COM(98)121 τελικό.